钦定古今图书集成/明伦汇编/官常典/第699卷 > 周起元
## 钦定古今图书集成/明伦汇编/官常典/第699卷 > 周起元

按《明外史》本传：“起元，字仲先，海澄人。万历二十八年
乡试第一。明年成进士，历知浮梁、南昌，以廉惠称。行
取入都，注湖广道御史。方候命，值京察御史刘国缙
疑郑继芳假书出起元及李邦华、李炳恭、徐缙芳、徐
良彦手，遂目为五鬼。继芳且入之疏中，起元愤，上章
自明。居二年，御史命始下。会太仆少卿徐兆魁以攻
‘东林’”为御史钱春所劾，起元亦疏劾之。奸人刘世学
者，诚意伯刘荩臣从祖也，疏诋顾宪成，起元愤，力斥
其谬。荩臣遂讦起元，益诋宪成。起元再疏极论，其同
官翟凤翀、余懋衡、徐良彦、魏云中、李邦华、王时熙、潘
之祥，亦交章论列，且下令捕世学，世学遂遁。吏部侍
郎方从哲由中旨起官，起元力言不可，并刺及给事
中亓诗教周永春，吏部郎李养正、郭士望等。吏部尚
书赵焕出云中、时熙于外，起元劾其背旨擅权，坐停
俸。焕去，郑继之代，又出之祥及张键。起元亦抗疏纠
驳，因言“张光房等五人不当摈之部曹”，与党人抵牾，
忌者益众。寻巡按陕西，风采甚著。卒以东林故，出为
广西参议，分守右江道。柳州大饥，群盗蜂起。起元单
骑招剧贼，而赈恤饥民甚至。移四川副使，未上，会辽
阳破，廷议“通州重地，宜设监司”，乃命起元以参政莅
之。天启三年入为太仆少卿。旋擢右佥都御史，巡抚
苏、松十府。公廉爱民，丝粟无所取。织造中官李实素
贪横，妄增定额，恣诛求。苏州同知杨姜署府事，实恶
其不屈，摭他事劾之。当事察其诬，仅予薄罚。实欲姜
行属吏礼，张己威，再疏诬逮之。起元初至，即为姜辨
冤，且上其《去蠹》七事，语多侵实。及再疏雪姜，更切直。
魏忠贤庇实，取严旨责起元，令速上姜贪劣状。起元
益颂姜廉谨，诋实诬毁，因引罪乞罢。忠贤大怒，矫旨
斥姜为民。起元复劾实贪恣不法数事，而为姜求宽
实，以此敛威，而忠贤遂衔起元不置。吴中大水，起元
百方拯恤，民忘其困。分守参政朱童蒙者，先为兵科
都给事中，以攻邹元标，讲学外迁，失志狂暴，每行道
辄鞭扑数十人，血肉狼籍。起元欲纠之，童蒙遂称病
去。起元乃列其贪虐状以闻。忠贤大怒，矫旨削起元
籍，反擢童蒙京卿。六年二月，忠贤欲杀高攀龙、周顺
昌、缪昌期、黄尊素、李应昇、周宗建六人，知实，衔起元
遣人取其《空印疏》，令其党李永贞、李朝钦诬“起元为
巡抚时干没帑金十馀万，日与攀龙辈往来讲学，因
行居间”，遂矫旨逮之。起元道远，至则顺昌等已毙狱
中。许显纯酷加搒掠，竟如实疏。悬赃十万，罄赀不足，
亲故多破家。其年九月，毙之狱中。吴士民及其乡人
无不垂涕者。《庄烈帝》嗣位，赠兵部右侍郎，官其一子。
福王时，追谥《忠惠》。